EFF wil Pta se standbeelde vernietigOudpresident Paul Kruger se standbeeld op Kerkplein in Pretoria (Foto verskaf aan Marianne Styan) Die EFF in Pretoria het gesê hy sal standbeelde van alle “apartheidsikone” in Pretoria vernietig, insluitend Paul Kruger se standbeeld op Kerkplein. “Die feit dat die standbeelde, wat simbole van wit heerskappy is, steeds in die stad gevind kan word, is ŉ misdaad teen ons mense. Ons gaan alles verwyder wat apartheid en wit heerskappy in die stad verteenwoordig,” het Moafrika Mabongwana, adjunkvoorsitter van die EFF in Pretoria, gesê. “Ons glo dat die standbeelde nie ons gemeenskap verteenwoordig nie. Ons gaan nie enigiemand se toestemming vra nie,” het Mabongwana gesê. “Ons het dit nie nodig nie.” Oor die talle mense wat daagliks op Kerkplein foto’s by Paul Kruger se standbeeld neem, het Mabongwana gesê dit is weens ’n “gebrek aan opvoeding” dat meeste mense onwetend die figure van mense wat hul voorvaders onderdruk het, aanvaar. “Ons mense dra nie kennis van die standbeelde en wat hulle verteenwoordig nie. Hoe aanvaar ŉ swart persoon só ŉ figuur? Ons sal ons mense deur die vernietiging van die standbeelde opvoed.” Mabongwana het gesê EFF-lede sal hulself aan die polisie oorgee nadat hulle die standbeelde vernietig het. ’n Groep mense het Saterdag by die Kruger-standbeeld foto’s geneem. Sherry Ntabeni het gesê sy is nie gepla oor “Oom Paul” se apartheidsgeskiedenis nie aangesien Suid-Afrikaners diegene wat hulle in die verlede onderdruk het, vergewe het. “My kinders geniet dit om op die plein te speel. Die energie wat ons tans bestee aan standbeelde kan eerder gebruik word om dienslewering te verbeter.”